**ธรรมโอวาทแด่คู่สมรส**

ความซื่อสัตย์ต่อกันเป็นพันธนาการที่ผูกมัดหัวใจได้อย่างแน่นแฟ้นที่สุด เมื่อผู้ที่รักกันอย่างแท้จริงได้ร่วมชีวิตกันแล้ว คู่ครองนั้นจะต้องแสดงออกซึ่งความซื่อตรงต่อกัน ขอให้คู่สมรสจงอุทิศความรู้ สติปัญญา ทรัพย์สมบัติ ยศ บรรดาศักดิ์ ตลอดจนร่างกายและจิตใจถวายแด่พระผู้เป็นเจ้า

จงอย่าปล่อยให้ความหึงหวงคืบคลานมาเกาะกินใจของเจ้าทั้งสอง เพราะความหึงหวงนั้นเปรียบประหนึ่งยาพิษที่จะกัดธาตุแท้แห่งความรักให้กร่อนลง อย่าให้โชคชะตาที่ไม่จีรังยั่งยืนในชีวิตที่ผันแปรนี้นำพาให้เจ้าทั้งสองต้องแตกร้าวกัน เมื่อมีความขัดแย้งเกิดขึ้น จงปรึกษากัน ปรับความเข้าใจกันอย่างลับๆ มิฉะนั้นแล้วผู้ที่รู้เห็นเหตุการณ์จะขยายเรื่องเล็กให้เป็นเรื่องใหญ่ อย่าเก็บความเศร้าโศกคับข้องใจไว้เพียงลำพัง เมื่อความรู้สึกนี้เกิดขึ้นจงชี้แจงอธิบายปัญหานั้นอย่างเปิดเผยตรงไปตรงมาด้วยความเข้าใจ เพื่อว่าความทุกข์ร้อนใจนั้นจะมลายไปโดยไม่ทิ้งร่องรอยไว้ในความทรงจำ จงมีไมตรีจิตมิตรภาพต่อกัน อย่าปล่อยให้ความหึงหวง ความอิจฉาริษยา และความหน้าซื่อใจคตครอบงำจิตใจ ความรู้สึกนึกคิดของเจ้าต้องสูงสง มีอุดมคติอันสดใสเรืองรอง มีจิตใจอันเปี่ยมไปด้วยคุณธรรม หากเจ้ามีคุณสมบัติตามนี้ ดวงจิตของเจ้าจะกลายเป็นอรุโณทัยสถานสำหรับดวงตะวันแห่งสัจธรรม ขอให้หัวใจของเจ้าจงเป็นประหนึ่งกระจกเงาใสบริสุทธิ์สองบานที่ส่องสะท้อนแสงดาราแห่งสรวงสวรรค์ของความรักและความงาม ความรู้สึกนึกคิดของเจ้าจะต้องสูงส่ง

จงกล่าวคำสดุดีพระธรรมสวรรค์อันสูงส่ง ทรงดลบันดาลใจเข้าด้วยกัน อย่าได้มีความลับต่อกัน จงสร้างสรรค์ให้บ้านเป็นร่มเงาที่พักพิงอันสงบสุข จงมีความโอบอ้อมอารีและให้ประตูบ้านเปิดกว้างต้อนรับมิตรสหายตลอดจนคนแปลกหน้า จงต้อนรับอาคันตุกะผู้มาเยือนด้วยความปีติยินดี ให้ทุกคนรู้สึกว่านี้คือบ้านของเขาเอง

ไม่มีมนุษย์คนใดสามารถหยั่งรู้ความลึกซึ้งแห่งสมานฉันท์ และสัมพันธภาพที่พระผู้เป็นเจ้าทรงเจตนามุ่งหมายให้แก่สามีภรรยา จงทะนุบำรุงพฤกษาแห่งมงคลสมรสนี้ด้วยความรักใคร่ เพื่อให้คงเขียวขจีในทุกฤดูกาลและผลิดอกออกผลเป็นโอสถรักษาประชาชาติ

ดูกร ผู้เป็นที่รักของพระผู้เป็นเจ้า ขอให้บ้านของเจ้าจงเป็นนิมิตแห่งสรวงสวรรค์ของอาภา เพื่อว่าทุกคนที่เหยียบย่างเข้ามาในบ้านนี้จะได้สัมผัสกับความบริสุทธิ์และความสมัครสมานสามัคคี และรำพึงในความคิดคำนึงว่า “นี้คือบ้านแห่งความรัก นี้คือราชฐานแห่งความรัก นี้คือรังแห่งความรัก นี้คืออุทยานแห่งความรัก”

จงเป็นดังวิหคคู่ที่ขับขานโผบินสู่ยอดพฤกษาแห่งชีวิต ให้บรรยากาศนี้มีแต่เสียงเพลงแห่งความรักและความปลื้มปีติ จงปลูกความรักไว้กลางดวงใจ ให้สถิตอยู่ ณ ที่ศูนย์แห่งมโนธรรม อย่าให้ความรักนี้คลอนแคลนเมื่อต้องกระแสลมที่พัดหวน และเมื่อพระผู้เป็นเจ้าได้ประทานบุตรธิดาที่อ่อนหวานน่ารักให้แล้ว จงอบรมสั่งสอนให้เขาเป็นพฤกษชาติที่ไม่มีวันโรยรา เจริญอยู่ในอุทยานสวรรค์ เป็นวิหคในทิพยสถาน เป็นผู้รับใช้มนุษยชาติและเป็นผลของพฤกษาแห่งชีวิตของเจ้า

จงอยู่ร่วมกันด้วยความสามัคคีปรองดอง ให้ผู้อื่นยึดถือเป็นแบบอย่างไปดำเนินชีวิต ให้เป็นที่กล่าวขวัญว่า “ดูซิ เขาอยู่ด้วยกันราวกับเป็นวิหคในรังเดียวกัน มีความรักใคร่กลมเกลียวกันอย่างแท้จริง เสมือนว่าพระผู้เป็นเจ้าได้ทรงเสกสรรให้เขาทั้งสองมีความสนิทเสน่หาชั่วกาลนาน”

จงมีความรักตามเจตจำนงที่พระผู้เป็นเจ้าทรงวางไว้ เพื่อว่าเจ้าจะได้เสวยสุขในชีวิตนิรันดร์ด้วยกัน จงดื่มน้ำอมฤตจากน้ำพุแห่งสัจธรรมใหเต็มอิ่ม แต่ละวันชั่วอายุขัยของเจ้าจงดำเนินชีวิตอยู่ในสรวงสวรรค์อันรุ่งโรจน์ จงเก็บดอกไม้อมตะจากสวนสวรรค์อันลี้ลับ

ขอให้เจ้าทั้งสองอยู่ด้วยกันประหนึ่งเป็นเทพธิดาในพิมาน เป็นดั่งคู่อภิรมย์ที่สถิตอยู่ในทิพยสถานแห่งความรัก จงสร้างรังที่มีกิ่งก้านอันอุดมด้วยใบบนพฤกษาแห่งความรัก จงท่องไปในท้องทะเลแห่งความรักที่ปราศจากชายฝั่ง จงเดินอยู่ในอุทยานแห่งความรักอันอมตะ จงอาบแสงตะวันแห่งความรัก จงมั่นคงและแน่วแน่ในวิถีทางแห่งความรัก ให้จมูกของเจ้าได้สัมผัสกับกลิ่นบุบผาแห่งความรัก ให้โสตประสาทของเจ้าต้องมนต์ดุริยางค์แห่งความรัก ขอให้ความมุ่งมาดปรารถนาของเจ้าจงอุดมด้วยความเอื้ออารีประดุจดังภักษาหารในงานเฉลิมฉลองแห่งความรัก ให้มีถ้อยคำที่จับใจประหนึ่งดังไข่มุกอันขาวสุกใสที่ได้มาจากมหาสมุทรแห่งความรัก จงดื่มน้ำอมฤตแห่งความรักให้เต็มอิ่ม เพื่อเจ้าจะได้ดำรงอยู่ในความรักอันประเสริฐตลอดไปชั่วนิรันดร์

~ พระอับดุลบาฮา ~